Jun 16,2017
మార్కెట్లకు ఫెడ్‌ దెబ్బ.. కుంగిన సెన్సెక్స్‌
ముంబయి : అమెరికా ఫెడరల్‌ రిజర్వు కీలక వడ్డీ రేట్లను పావు శాతం పెంచడంతో గురువారం దేశీయ స్టాక్‌ మార్కెట్లు ప్రతికూలతను ఎదుర్కోన్నాయి. బీఎస్‌ఈ సెన్సెక్స్‌ ఓ దశలో గరిష్టంగా 31,229.44ను తాకినప్పటికీ తుదకు 80.18 పాయింట్లు నష్టంతో 31,075.73 వద్ద ముగిసింది. గడిచిన రెండు సెషన్లలో 60 పాయింట్లు పెరిగింది. ఎన్‌ఎస్‌ఈ నిఫ్టీ 40 పాయింట్లు కోల్పోయి 9,578 వద్ద ముగిసింది. ఫెడ్‌ వడ్డీ రేట్ల పెంపుతో ఇన్వెస్టర్లు తమ పెట్టుబడులను అమెరికాకు తరలించుకుపోయే ప్రమాదం ఉందన్న ఊహాగానాల మధ్య మార్కెట్లు నష్టాల్లోకి జారుకున్నాయి. ఫెడ్‌ నిర్ణయంతో వర్థమాన మార్కెట్లు ఒత్తిడికి గురి అయ్యాయి. అమెరికా కేంద్ర బ్యాంకు వడ్డీ రేట్లను పావు శాతం పెంచుతూ నిర్ణయం తీసుకుంది. దీంతో గత మూడు నెలల్లో రెండు సార్లు వడ్డీ రేట్లు పెంచినట్టయ్యింది. తాజా పెంపుతో ఫెడరల్‌ ఫండ్స్‌ రేటు 1 శాతం నుంచి 1.25 శాతానికి చేరింది. కాగా సెన్సెక్‌లో రిలయన్స్‌ ఇండిస్టీస్‌ 2.11 శాతం, సిప్లా 1.74 శాతం, విప్రో 1.54 శాతం, డాక్టర్‌ రెడ్డీస్‌ 1.27 శాతం, సన్‌ఫార్మా 1.08 శాతం చొప్పున అధిక లాభాలు పొందాయి.
మీ స్నేహితులకు రికమెండ్ చెయ్యండి